text: РЕГЛАМЕНТ (EС) № 478/2014 НА СЪВЕТА
  от 12 май 2014 година
  за изменение на Регламент (ЕО) № 147/2003 относно някои ограничителни мерки по отношение на Сомалия
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз, и по-специално член 215 от него,
  като взе предвид Решение 2010/231/ОВППС на Съвета от 26 април 2010 г. относно ограничителни мерки спрямо Сомалия и за отмяна на Обща позиция 2009/138/ОВППС (1),
  като взе предвид съвместното предложение на върховния представител на Съюза по въпросите на външните работи и политиката на сигурност и на Европейската комисия,
  като има предвид, че:
  (1)
  С Регламент (ЕО) № 147/2003 (2) се налага обща забрана за предоставянето на финансиране, финансова помощ, технически съвети, помощ или обучение, свързани с военни дейности, на всяко физическо лице, образувание или орган в Сомалия.
  (2)
  На 5 март 2014 г. Съветът за сигурност на ООН (ССООН) прие Резолюция 2142 (2014) за потвърждаване на оръжейното ембарго спрямо Сомалия и за подновяване на своето решение до 25 октомври 2014 г. относно неприлагане на оръжейното ембарго за доставки на оръжия, боеприпаси или военно оборудване или за предоставянето на съвети, помощ или обучение, предназначени единствено за развитието на силите за сигурност на федералното правителство на Сомалия за обезпечаването на сигурността на сомалийския народ, освен във връзка с доставката на определени стоки, посочени в приложението към Резолюция 2111 (2013) на ССООН, които изискват предварителното одобрение от Комитета по санкциите, създаден съгласно Резолюция 751 (1992) на ССООН.
  (3)
  Резолюция № 2142 (2014) на ССООН изменя изискванията за уведомяване във връзка с доставката на оръжия, боеприпаси или военно оборудване или с предоставянето на съвети, помощ или обучение на силите за сигурност на Сомалия, както и процедурата на освобождаване във връзка с доставката на стоките, посочени в приложението към Резолюция 2111 (2013) на ССООН.
  (4)
  На 12 май 2014 г. Съветът прие Решение 2014/270/ОВППС (3), с което се изменя Решение 2010/231/ОВППС в съответствие с Резолюция 2142 (2014) на ССООН. Някои от тези изменения попадат в приложното поле на Договора и следователно за тяхното изпълнение е необходим нормативен акт на равнището на Съюза, по-специално с цел да се осигури еднаквото им прилагане от страна на икономическите оператори във всички държави членки.
  (5)
  Поради това Регламент (ЕО) № 147/2003 следва да бъде съответно изменен,
  ПРИЕ НАСТОЯЩИЯ РЕГЛАМЕНТ:
  Член 1
  Регламент (ЕО) № 147/2003 се изменя както следва:
  Член 2а, буква д) се заменя със следното:
  „д)
  предоставянето на финансиране, финансова помощ, технически съвети, помощ или обучение, свързани с военни действия, освен във връзка със стоките, включени в приложение III, ако са изпълнени следните условия:
  i)
  съответният компетентен орган е установил, че това финансиране, финансова помощ, технически съвети, помощ или обучение са предназначени единствено за развитието на силите за сигурност на федералното правителство на Сомалия за обезпечаването на сигурността на сомалийския народ; както и
  ii)
  изпратено е уведомление до комитета, създаден съгласно параграф 11 от Резолюция 751 (1992) на ССООН, от федералното правителство на Сомалия или от държавата членка, която предоставя финансирането, финансовата помощ, техническите съвети, помощта или обучението, най-малко пет дни преди всяко предоставяне на това финансиране, финансова помощ, технически съвети, помощ или обучение, предназначени единствено за развитието на силите за сигурност на федералното правителство на Сомалия за обезпечаването на сигурността на сомалийския народ, в съответствие с параграфи 3 и 4 от Резолюция 2142 (2014) на ССООН и параграф 16 от Резолюция 2111 (2013) на ССООН;“.
  Член 2
  Настоящият регламент влиза в сила в деня след публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 12 май 2014 година.